Diari Oficial de la Generalitat Valenciana


Sumari del DOGV 3897, del 14-12-2000 (2000/10079)

ORDRE de 30 de novembre de 2000, de la Conselleria de Benestar Social, per la qual es regulen i convoquen ajudes per a entitats de Mediació d'Adopció Internacional dirigides al manteniment de distints programes i serveis per a la promoció de l'adopció, per a l'exercici corresponent a l'any 2001.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3897

Data del DOGV
:   14-12-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/10861


Data del document
:   30-11-2000

Organisme emissor
:   Conselleria de Benestar Social

Tipus de document
:   Ordre

Correcció d'errades

Anàlisi jurídica

 Descriptors 

:   * suport econòmic
    * associació
    * fundació
    * ajuda pública
    * adopció

ORDRE de 30 de novembre de 2000, de la Conselleria de Benestar Social, per la qual es regulen i convoquen ajudes per a entitats de Mediació d'Adopció Internacional dirigides al manteniment de distints programes i serveis per a la promoció de l'adopció, per a l'exercici corresponent a l'any 2001. [2000/10903]
  
La Llei de la Generalitat Valenciana 5/1997, de 25 de juny, per la qual es regula el Sistema de Serveis Socials inclou, dins de les responsabilitats de la Generalitat Valenciana, la de donar resposta a diferents problemes socials mitjançant l'aportació dels recursos financers, tècnics, humans i organitzatius necessaris.
  
En el marc d'aquesta Llei, la Generalitat Valenciana té entre els seus objectius, garantir l'atenció integral de la família, atenent a tots els problemes que puguen incidir en el seu benestar, prevenint-los o reparant-los, així com el foment de les entitats de mediació en matèria d'adopció internacional.
  
La Conselleria de Benestar Social té, entre les seues competències, les específiques de promoció de l'adopció, tant nacional com internacional, en el marc del Conveni de l'Haia, ratificat per l'estat espanyol el 30 de juny de 1995; la Llei 21/87, d'11 de novembre, per la qual es modifiquen determinats articles del Codi Civil i de la Llei d'Enjudiciament Civil, en matèria d'adopció; la Llei 7/94, de la Infància, de la Generalitat Valenciana i la Llei Orgànica 1/96, de 15 de gener, de Protecció Jurídica del Menor, de modificació parcial del Codi Civil i de la Llei d'enjudiciament civil i el Decret 168/1996, de 10 de setembre, del Govern Valencià, pel qual es regula l'acreditació de les entitats de mediació d'adopció internacional.
  
Per a la consecució d'aquests objectius, a la Conselleria de Benestar Social li correspon fomentar, de manera especialitzada, les actuacions tendents a la protecció i promoció de l'estructura familiar, com a nucli natural i fonamental que és, de la societat, i per la seua intervenció en el procés evolutiu dels seus membres, amb l'objectiu social d'afavorir el desenvolupament harmònic de tots ells.
  
Així, la Conselleria de Benestar Social convoca, en el marc de la legislació anteriorment esmentada, ajudes i subvencions dirigides a la promoció, millora i desenvolupament de les adopcions, dirigides a les entitats de mediació d'adopció internacional.
  
Mitjançant aquesta ordre s'estableixen els requisits, les condicions i les quanties d'aquestes, tot incloent-se en l'àmbit d'aquesta convocatòria les subvencions per a despeses corrents de les esmentades entitats, per al manteniment de programes i serveis per a la promoció de l'adopció.
  
En virtut d'això i fent ús de les facultats que em confereix l'article 47.11 del text refós de la Llei d'Hisenda Pública de la Generalitat Valenciana i el Decret 138/2000, de 12 de setembre de 2000, del Govern Valencià, pel qual s'aprova el Reglament Orgànic i Funcional de la Conselleria de Benestar Social.
  
ORDENE
  
Títol I
  
Ajudes i subvencions
  
Capítol I
  
Ajudes per al manteniment de programes i serveis
  
per a la promoció de l'adopció
  
Secció Primera
  
Subvenció de programes i serveis gestionats
  
 per les entitats de mediació d'adopció internacional
  
Article 1. Àmbit
  
Les ajudes convocades hauran d'anar destinades als programes i serveis desenvolupats per les entitats de mediació d'adopció internacional acreditades a la Comunitat Valenciana, a fi d'abaratir els costos de tramitació suportats pels sol·licitants d'adopció internacional de la Comunitat Valenciana.
  
Article 2. Objecte
  
És objecte d'aquesta ordre regular i convocar ajudes per a acció social especialitzada en l'àmbit de la família i adopció, dirigides a sufragar programes i serveis per a la promoció de l'adopció.
  
Les ajudes seran de dos tipus:
  
1. Ajudes per al pagament de salaris i Seguretat Social dels professionals que, tot depenent directament de l'entitat, intervenen en els distints programes i serveis previstos en la Llei 5/97, per la qual es regula el Sistema de Serveis Socials de la Generalitat Valenciana, quan la seua definició i contingut siga de promoció de l'adopció.
  
2. Ajudes per a manteniment dels programes i serveis previstos en el punt anterior. S'inclouran dins del concepte de manteniment totes les despeses derivades de la contractació externa a altres entitats o empreses dels programes i serveis realitzats.
  
Article 3. Sol·licitants
  
Podran sol·licitar les ajudes regulades en aquesta secció les entitats de mediació d'adopció internacional que estiguen degudament acreditades a la Comunitat Valenciana, d'acord amb la normativa autonòmica, estatal i internacional vigent. L'esmentada acreditació serà constatada d'ofici per la Direcció General de la Família, Menor i Adopcions.
  
Article 4. Prioritats i criteris de concessió
  
1. Tindran caràcter prioritari per a la concessió de les ajudes respecte d'altres programes i serveis els següents:
  
a) Els programes iniciats en exercicis anteriors respecte d'aquells que, per part de la Direcció General de Família, Menor i Adopcions, es considere que siga convenient la seua continuïtat.
  
b) Els programes de formació per a les famílies.
  
c) Els programes de seguiment de les adopcions constituïdes.
  
2. Seran criteris prioritaris per a determinar l'import de l'ajuda:
  
a) Nombre d'expedients tramitats a la Comunitat Valenciana en l'exercici anterior per l'entitat.
  
b) Nombre d'informes de seguiment de les adopcions constituïdes realitzats en l'exercici anterior per l'entitat.
  
c) L'avaluació favorable de les memòries econòmica i d'activitats realitzada per la Comissió de Valoració de les Ajudes.
  
Secció Segona
  
Documentació que cal que presenten les entitats juntament
  
amb la sol·licitud d'ajudes, per als programes i serveis
  
Article 5. Documentació
  
La documentació que hauran de presentar les distintes entitats, per a sol·licitar les ajudes previstes en aquesta ordre serà la següent:
  
1.Sol·licitud:
  
La sol·licitud de subvenció per a serveis o programes s'haurà de presentar en el model previst en aquesta ordre, degudament emplenada, firmada per qui exerceix la representació de l'entitat per a tots els programes o serveis de la seua titularitat, respecte dels quals se sol·licita subvenció, tot descrivint-se segons es desenvolupa en aquesta.
  
Els models de sol·licitud es trobaran a disposició dels sol·licitants a les direccions territorials de la Conselleria de Benestar Social i a les Oficines PROP de la Generalitat Valenciana.
  
2. En la sol·licitud s'emplenaran les següents dades, tenint en compte els criteris aquests:
  
a) S'emplenaran les dades que fan referència al pressupost d'ingressos i despeses de la gestió ordinària de l'exercici per al qual se sol·licita la subvenció.
  
b) Es realitzarà una memòria de l'exercici anterior, de cada programa o servei per al qual se sol·licita subvenció. En cas que l'entitat considerara que és necessari presentar una memòria més extensa podrà presentar-se en document a banda, tot emplenant, no obstant això, l'apartat de la sol·licitud a què fa referència aquest punt.
  
c) S'exposarà la metodologia i/o el programa d'actuació, sistema d'avaluació previst i recursos disponibles referits als programes o serveis dels quals es demana subvenció, per a l'exercici sol·licitat. En cas que l'entitat considerara que és necessari presentar una memòria més extensa podrà presentar-se en document a banda, tot emplenant, no obstant això, l'apartat de la sol·licitud a què fa referència aquest punt.
  
d) S'inclourà la plantilla de personal adscrita als programes o serveis sol·licitats, titulació d'aquesta, modalitat contractual i temps de dedicació. S'indicarà, si fa el cas, el programa amb què es comparteix el treballador per al qual se sol·licita subvenció.
  
e) Es presentarà una relació descriptiva dels expedients tramitats a la Comunitat Autònoma Valenciana corresponents a l'exercici anterior, de manera diferenciada, d'acord amb el model de la sol·licitud, així com dels informes de seguiment realitzats durant aquest període.
  
f) Certificat de l'òrgan competent que acredite que el sol·licitant no té deutes de naturalesa tributària en període executiu amb la Comunitat Autònoma Valenciana o, en el cas de costrenyiment, deutes no atesos en període voluntari amb la nostra Comunitat Autònoma.
  
g) Certificat de la Tresoreria General de la Seguretat Social que acredite els extrems següents:
  
G.1. Estar inscrites en el sistema de la Seguretat Social.
  
G.2. Haver afiliat, si fa el cas, i haver donat d'alta els treballadors que presten serveis o assistència tècnica a aquestes. Aquest requisit no serà necessari per als col·laboradors voluntaris de l'entitat subvencionada.
  
G.3. Haver presentat els documents de cotització corresponents a les quotes de Seguretat Social i, si corresponguera, dels conceptes de recaptació conjunta amb aquestes, així com les assimilades a aquelles a efectes de recaptació corresponents als dotze mesos anteriors a la data de sol·licitud del certificat.
  
G.4. Estar al corrent en el pagament de les quotes o d'altres deutes de la Seguretat Social.
  
h) En cas que no s'expedisca el certificat que corresponga per l'òrgan competent, en el termini de 20 dies naturals des que es va sol·licitar, es podran presentar amb aquesta finalitat les sol·licituds de certificats, sense perjuí de l'obligació de presentar els corresponents certificats pels beneficiaris amb anterioritat a l'atorgament de les ajudes.
  
3. Tots els documents presentats seran originals, còpies legalitzades per notari, confrontades o compulsades.
  
4. Serà obligatori acompanyar a la sol·licitud, degudament emplenada, la fitxa de manteniment de tercers, segons model d'aquesta ordre, amb les dades bancàries dels sol·licitants, per a poder realitzar el pagament de la subvenció concedida.
  
Secció Tercera
  
Imports de les ajudes
  
Article 6. Import
  
La quantia que s'assignarà a cada un dels programes o serveis, prevists en aquest capítol, tindrà en compte els factors següents:
  
1. Amb caràcter general es primarà:
  
a) El major nivell d'execució i l'avaluació d'aquest programa o servei en l'exercici de 2000 i en altres exercicis anteriors.
  
b) El major pressupost que l'entitat de mediació d'adopció internacional dedica als programes i serveis subvencionats per la Conselleria de Benestar Social, amb relació al pressupost general d'aquella.
  
2. Respecte de les quanties que s'assignen a les distintes entitats en concepte de personal i manteniment, valdrà allò que s'ha disposat en aquest apartat, i als mòduls previstos en l'annex I d'aquesta ordre.
  
a) Criteris que s'han d'utilitzar per al càlcul de la subvenció que cal concedir:
  
a.1. El mòdul establit s'ha d'entendre com a màxim, no obstant això només es proposarà la subvenció per les despeses realment previstes i adequades al programa o servei. La comissió de valoració podrà determinar, si fa el cas, quines despeses de les quals se sol·licita subvenció no sòn adequades amb l'objectiu d'aquesta.
  
a.2. En cas que se sol·licite la subvenció de despeses de manteniment o de personal, que no es dedicaren de manera completa a l'activitat per a la qual se sol·licita l'ajuda, l'entitat indicarà, en la sol·licitud, quin percentatge sobre el total de la despesa que implica, considera que dedica al programa respecte del qual se sol·licita la subvenció. Aquest percentatge serà l'utilitzat en la justificació que s'efectuara respecte de la subvenció concedida, si fa el cas.
  
b) Despeses en concepte de personal:
  
b.1. La subvenció atorgada a l'entitat en concepte de personal, no dependrà de la titulació de qui ocupa el lloc, sinó de la que és necessària per a ocupar aquest.
  
b.2. El concepte salaris podrà incloure les despeses de seguretat social, tant per part del treballador com de l'empresa, dietes de desplaçament, així com qualsevol altre concepte que s'incloga en la nòmina per l'entitat.
  
b.3. Serà previst en el concepte de personal aquell derivat de despeses per una prestació continuada de serveis professionals (encara que aquesta no cobrisca tot el període subvencionat). En aquest cas, per a la seua justificació s'haurà d'acompanyar la minuta del professional (metge, psicòleg, etc.), la qual haurà de reunir els requisits que exigeix la legislació vigent en la matèria.
  
c) Despeses en concepte de manteniment de programes i serveis, tot excloent-ne les despeses de personal.
  
c.1. En els programes o serveis es podran subvencionar aquells que siguen necessaris per a la seua realització.
  
c.2. Els serveis contractats per l'entitat amb empreses externes, distintes de l'entitat subvencionada, per a la posada en marxa i suport dels programes i serveis objecte de les ajudes, es computaran com a despeses de manteniment encara que es realitzen en el mateix local de l'entitat objecte de la subvenció.
  
c.3. D'aquesta manera es computaran com a despeses de manteniment aquelles que es produïsquen com a resultat de la contractació a un tercer de la gestió en la totalitat d'un programa específic.
  
d) Exclusions:
  
No es podran tenir en compte com a despeses de personal ni de manteniment les facturacions dels serveis que s'efectuen pels treballadors que siguen, alhora, presidents o membres de la junta de govern de les entitats de mediació d'adopció internacional.
  
Títol II
  
Procediment
  
Capítol II
  
Iniciació del procediment
  
Article 7. Lloc de presentació
  
Les sol·licituds d'ajuda es presentaran, juntament amb la documentació requerida en el Registre de la Direcció Territorial de la Conselleria de Benestar Social de la província en què radique el programa o servei per al qual se sol·licita la subvenció; o bé on tinga la seu l'entitat, per a aquells programes o serveis d'àmbit comunitari, sense perjuí de poder presentar-la en els altres llocs previstos en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 8. Termini de presentació.
  
El termini per a presentar aquestes ajudes serà d'un mes comptador a partir de l'endemà de la publicació d'aquesta ordre en el Diari Oficial de la Generalitat Valenciana.
  
Capítol II
  
Tramitació, resolució i recursos
  
Article 9. Tramitació
  
El procediment que cal seguir en la tramitació de les sol·licituds presentades serà el següent:
  
Una vegada rebudes les sol·licituds, les direccions territorials de Benestar Social les verificaran i podran realitzar d'ofici les actuacions que consideren necessàries per a la determinació, el coneixement i la comprovació de les dades en virtut de les quals s'ha de pronunciar la resolució.
  
Quan la sol·licitud no reunisca els requisits exigits, o no s'acompanye la documentació que d'acord amb aquesta ordre resulte exigible, es notificarà a l'entitat interessada la causa que impedeix la continuació del procediment i se li requerirà perquè en el termini de 10 dies esmene la falta o acompanye els documents preceptius, amb indicació que, si així no ho fera, se li tindrà per desistit de la seua petició i s'arxivarà l'expedient d'acord amb el que preveu l'article 71, de la Llei 30/1992, de 26 de novembre.
  
En la fase de tramitació de l'expedient, a la vista de la documentació que hi ha, i de les obligacions que s'adquirisquen per la concessió de l'ajuda, es podrà demanar informes dels organismes i entitats que es considere oportú i realitzar les comprovacions necessàries sobre l'exactitud de tot això.
  
Article 10. Resolució
  
1. La Resolució de les sol·licituds d'ajudes sol·licitades a l'empara d'allò que s'ha previst en aquesta ordre, es delega en el director general de la Família, Menor i Adopcions.
  
2. A fi de resoldre aquestes ajudes s'actuarà de la manera següent: la Direcció Territorial que haja tramitat l'expedient emplenarà les plantilles tècniques d'estudi dels expedients que seran establides mitjançant instrucció de la Direcció General de la Família, Menor i Adopcions, les quals seran elevades pel director o directora territorial de Benestar Social a la comissió de valoració formada per la cap d'Àrea, que actuarà com a presidenta, i els caps de servei de la Direcció General, un dels quals actuarà com a secretari. Aquesta comissió elaborarà les propostes de concessió o denegació de les ajudes que seran elevades al director general perquè resolga com considere convenient.
  
A aquesta comissió de valoració es podran convocar als tècnics de les direccions territorials i/o de la Direcció General que es considere convenient.
  
3. El termini màxim per a tramitar, resoldre i notificar les sol·licituds sobre les ajudes recollides en aquesta ordre serà de dos mesos comptadors a partir de la data en què s'hagueren fet públics els crèdits per al finançament de les ajudes.
  
4. En aquells supòsits en què no es produïsca resolució expressa en el termini assenyalat s'entendrà que les sol·licituds han sigut desestimades a l'efecte previst per l'article 44.1 de la Llei 30/92, de 26 de novembre, de Règim Jurídic de les Administracions Públiques i Procediment Administratiu Comú.
  
5. L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, superar el cost de l'activitat que han de desenvolupar les persones o entitats beneficiàries.
  
6. Podrà ser motiu de denegació de les ajudes previstes en aquesta ordre no reintegrar les quantitats indegudament percebudes corresponents a les subvencions atorgades per l'administració de la Generalitat Valenciana en els exercicis anteriors. En tot cas, perquè corresponga la denegació serà necessari que prèviament a aquesta circumstància haja sigut constatada i declarada per l'administració mitjançant resolució expressa motivada, dictada en un procediment amb audiència i notificació a l'interessat.
  
Article 11. Recursos
  
Les resolucions dictades pel director general de la Família, Menor i Adopcions, com que s'adopten per delegació indicaran expressament aquesta circumstància i es consideraran dictades per l'òrgan que delega, tot esgotant la via administrativa i es podrà interposar contra elles potestativament recurs de reposició en el termini d'un mes comptador des de l'endemà de la seua notificació, o bé, acudir directament a l'ordre jurisdiccional contenciós administratiu en el termini de dos mesos, comptadors des de l'endemà de la seua notificació, mitjançant la forma i condicions que determina la Llei 29/1998, de 13 de juliol, reguladora d'aquesta jurisdicció.
  
Títol III
  
Del pagament i de la justificació de les subvencions
  
Article 12. Obligacions
  
1. Les entitats de mediació d'adopció internacional hauran de complir les obligacions següents :
  
a) Complir les condicions i requisits establits en el Decret 168/96 pel qual es regula l'Acreditació d'Entitats de Mediació d'Adopció Internacional a la Comunitat Valenciana.
  
b) A fi que la subvenció concedida es destine en la quantia adequada, a disminuir els costos de tramitació que han de sufragar les famílies sol·licitants de l'adopció, no ampliar els serveis ja existents ni contractar personal addicional a aquell que ja té l'entitat a càrrec de la subvenció concedida, si no és per raons justificades i amb la prèvia autorització escrita de la Conselleria de Benestar Social, a través de la Direcció General de la Família, Menor i Adopcions.
  
c) No transferir l'import ni usar la subvenció concedida en activitats de l'entitat que tinguen lloc en altres autonomies, ni sufragar despeses de personal ni manteniment dels representants d'aquesta en un altre o altres països estrangers.
  
d) La submissió a les actuacions de control financer que correspon a la Intervenció General amb relació a la subvenció i les ajudes concedides.
  
e) Comunicar fefaentment a l'òrgan que concedeix la subvenció la concessió de tota ajuda, amb la mateixa finalitat, per part d'altres organismes públics. L'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
  
f) No alterar la finalitat de les subvencions i complir les obligacions que estableix la legislació vigent per als perceptors de fons públics.
  
g) No minorar ni anul·lar la consignació que hagueren previst inicialment en el seu pressupost per a aquesta finalitat.
  
h) Facilitar la inspecció, el control i el seguiment de la Conselleria de Benestar Social i en particular de la Direcció General de la Família, Menor i Adopcions o de les unitats administratives que en depenen, a fi de conéixer qualsevol aspecte de l'activitat objecte de la subvenció, especialment, i a requeriment d'aquests, tota la informació econòmica, fiscal, laboral, tècnica i de qualsevol tipus, que els siga sol·licitada i tinga per objecte justificar el compliment dels requisits i condicions necessaris per a la concessió de la subvenció, la realització de les activitats o adopció del comportament que justifica el lliurament d'aquesta o bé la correcta aplicació de la suma lliurada a la finalitat prevista, sense perjuí de la confidencialitat exigible.
  
i) Col·laborar amb la Generalitat Valenciana, en l'àmbit del programa subvencionat, en polítiques integrals, amb la finalitat d'afavorir la coordinació i integració dels centres, serveis i programes subvencionats en el camp de la família, menor o l'adopció.
  
j) Atendre els pagaments de les obligacions que es contrauen.
  
k) Formalitzar adequadament els documents de seguiment tècnic i financer prevists en aquesta ordre, o en la Resolució que done publicitat a la forma de pagament, justificació i disponibilitats pressupostàries per a la subvenció dels distints programes i serveis previstos en aquesta ordre.
  
l) Justificar les ajudes concedides en el termini màxim establit en aquesta ordre o les normes que siguen d'aplicació.
  
ll) Presentar a la Direcció Territorial de Benestar Social corresponent, abans del 28 de febrer de l'any 2002, una memòria de desenvolupament dels programes o serveis subvencionats.
  
m) Acreditar fefaentment que l'import íntegre de la subvenció concedida ha sigut destinat a abaratir els costos de tramitació suportats pels sol·licitants d'adopció de la Comunitat Valenciana mitjançant la presentació, juntament amb la memòria a què fa referència l'apartat anterior, d'un llistat dels expedients d'adopció al qual s'haja aplicat l'ajuda rebuda, amb indicació de la quantitat que a cada un li haguera correspost.
  
n) Informar els sol·licitants d'adopció que el cost de tramitació del seu expedient ha sigut rebaixat a causa de l'ajuda rebuda de la Conselleria de Benestar Social.
  
3. L'incompliment d'alguna d'aquestes obligacions podrà donar lloc al desistiment sense efecte o minoració de la Resolució de Concessió de l'Ajuda i, si fa el cas, l'exigència de l'interés de demora des del moment del pagament de la subvenció.
  
Article 13. Sistema de pagaments de les ajudes i subvencions
  
Llevat que la legislació de la Generalitat Valenciana permeta un règim de lliurament de transferències corrents o de capital distint, el pagament de les ajudes i subvencions previstes en aquesta ordre tindrà en compte els terminis i percentatges següents, que s'especificaran en les corresponents resolucions de concessió de les ajudes:
  
1. Per al pagament de despeses de personal i manteniment dels programes i serveis:
  
Per al pagament corresponent als programes i serveis per a la promoció de l'adopció, prevists en el capítol I d'aquesta ordre, valdrà el següent:
  
Les transferències econòmiques es faran efectives mitjançant el pagament fraccionat de la quantia total de la subvenció concedida per trimestres anticipats, i es realitzarà el lliurament corresponent al tercer trimestre amb la prèvia justificació de la suma anticipada en el primer trimestre, i el lliurament corresponent al quart trimestre, amb la prèvia justificació de la totalitat de la despesa objecte de la subvenció corresponent als tres primers trimestres, tot procedint-se a les regularitzacions que corresponguen segons les justificacions presentades.
  
En qualsevol cas, durant el mes de gener de l'exercici següent, els beneficiaris de les citades transferències corrents hauran de justificar la totalitat de la despesa anual objecte de la subvenció,i es procedirà en aqueix moment a la liquidació d'aquesta, de la qual es podrà derivar una nova regularització, que implicarà l'exigència de reintegrament dels imports indegudament percebuts, cas que la justificació és insuficient.
  
Amb aquesta finalitat els beneficiaris hauran d'aportar els justificants de despesa corresponent a cada trimestre en el mes natural següent a la seua finalització.
  
2. No obstant l'anterior, allò que s'ha disposat en aquest article serà d'aplicació sempre que estiga d'acord amb allò disposat en la Llei de Pressupostos de la Generalitat Valenciana per a l'exercici de l'any 2001 i la resta de normativa que resulte d'aplicació.
  
Article 14. Avals
  
Llevat dels supòsits exceptuats en l'article 47 bis del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana, o en unes altres normes, per a la realització de bestretes de pagament serà necessari que el beneficiari de la subvenció presente prèviament garanties.
  
En cas que siga necessària la presentació de garanties, el beneficiari de la subvenció estarà obligat a presentar-les mitjançant l'aportació d'un aval bancari solidari, amb renúncia expressa al benefici d'excusió, garantia real immobiliària o pòlissa d'assegurament subscrita amb qualsevol entitat oficialment reconeguda, per l'import de la quantitat anticipada. En cas de bestretes, l'aval es formalitzarà amb antelació al primer avançament i per l'import que corresponga, i no serà necessària cap garantia ulterior. La presentació de les garanties descrites serà condició indispensable per a poder realitzar el pagament anticipat.
  
Qualsevol que siga la forma elegida per a formalitzar la garantia, aquesta haurà de depositar-se en els serveis territorials de la Conselleria d'Economia i Hisenda de la província corresponent, els quals lliuraran al beneficiari la carta de pagament acreditativa del dipòsit, que haurà de ser presentada per aquest a la Direcció General de la Família, Menor i Adopcions, com a requisit previ i inexcusable per al pagament.
  
Article 15. Sistema de justificació de les ajudes i subvencions
  
Els terminis i el sistema de justificació estaran d'acord amb la forma de pagament que s'establisca per als diferents tipus de subvencions, no obstant això, la subvenció concedida que incloga el període comprés entre l'1 de gener i el 30 de setembre s'haurà d'haver justificat, com a màxim el 31 d'octubre del 2001, no podent presentar-se justificacions de despesa efectuada en l'exercici de l'any 2001, amb posterioritat al 31 de gener de l'any 2002.
  
Excepcionalment, la Direcció General de la Família, Menor i Adopcions, podrà admetre documentació presentada és del termini establit en aquesta convocatòria, acreditativa de la correcta realització de l'activitat objecte de la subvenció, sempre que el retard obeïra a causes degudament justificades en l'expedient i no imputables al beneficiari de la subvenció.
  
1. Les entitats justificaran el pagament de salaris i seguretat social dels professionals mitjançant les nòmines corresponents i el manteniment dels serveis i programes mitjançant les factures de la despesa realitzada objecte de la subvenció.
  
2. La Direcció General de la Família, Menor i Adopcions i la Direcció Territorial de Benestar Social corresponent, podran requerir dels beneficiaris de la subvenció, tots aquells documents, factures, manaments de pagament, etc., que siguen necessaris per a justificar la quantia de la despesa efectuada de l'ajuda concedida.
  
Article 16. Suspensió, desistiment sense efectes, minoració de les ajudes econòmiques i revisió d'aquestes
  
Es podran realitzar resolucions de suspensió, desistiment sense efectes, minoració, revisió o modificació de les ajudes concedides, en els supòsits següents:
  
1. En cas que es procedisca a l'obertura d'un expedient contradictori per a la desacreditació d'una entitat de mediació internacional i fins que aquest es resolga, es podran suspendre els lliuraments de pagament de la subvenció que es troben pendents. Si finalment l'entitat és desacreditada es podrà deixar sense efecte, totalment o parcialment, la subvenció, així com exigir el reintegrament de les quantitats indegudament percebudes, a partir d'aquesta data.
  
2. De conformitat amb allò que s'ha disposat en l'article 47, paràgraf 8é, del Reial Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana, tota alteració de les condicions tingudes en compte per a la concessió de la subvenció, i en tot cas, l'obtenció concurrent de subvencions i ajudes atorgades per altres administracions públiques o d'altres ens públics o privats, podrà donar lloc a la modificació de la resolució de concessió.
  
3. Es podrà dictar una resolució de desistiment sense efectes o minoració i, en tot cas, de reintegrament de les quantitats rebudes en els supòsits de l'article 47.9 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana.
  
a) El procediment s'iniciarà per la Direcció Territorial de Benestar Social, d'ofici com a conseqüència de la iniciativa de l'òrgan competent, d'una ordre superior, de la petició raonada d'altres òrgans, o de la formulació d'una denúncia.
  
b) El termini màxim per a resoldre serà de 6 mesos des del moment en què va ser incoat l'expedient de revocació o minoració.
  
4. Quant al procediment de revisió
  
Les quantitats que s'hauran de reintegrar tindran la consideració d'ingrés de dret públic als efectes del procediment aplicable a la seua cobrança.
  
5. En els casos de nul·litat, anul·labilitat i rectificació d'errors dels actes administratius que van servir de base a la concessió d'aquestes ajudes valdrà allò disposat en el capítol I, del títol VII, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Disposicions addicionals
  
Primera
  
L'eficàcia d'aquesta convocatòria està condicionada a l'existència, en els pressupostos de l'exercici econòmic de l'any 2001, de crèdit adequat i suficient per a atendre les ajudes previstes en aquesta. Amb aquesta finalitat la Conselleria de Benestar Social, una vegada aprovada i publicada la Llei de Pressupostos de la Generalitat per a l'any 2001, publicarà mitjançant Resolució les modificacions, si fa el cas, quant a la forma de pagament i de justificació, així com les dotacions pressupostàries màximes per a les ajudes convocades, els crèdits i les línies de subvenció destinades a finançar-les. No obstant això, no es dictarà cap Resolució sobre les sol·licituds d'ajuda a l'empara d'aquesta mentre no hi haja crèdit adequat i suficient en l'exercici de l'any 2001.
  
Aquests crèdits tenen caràcter limitador i no podran concedir-se subvencions una vegada que els esmentats crèdits s'hagen esgotat, tot publicant-se aquesta circumstància en el DOGV.
  
Els aspectes regulats en aquesta ordre s'aplicaran sense perjuí de totes aquelles normes que regisquen el règim juridicopressupostari de l'administració de la Generalitat Valenciana. Si la corresponent Llei de Pressupostos o la normativa aplicable establiren condicions distintes, s'aplicaran les que corresponguen.
  
Segona
  
A aquesta ordre s'acompanyen els següents models:
  
- Annex I: Mòduls per a manteniment de programes i serveis.
  
- Annex II: Formulari sobre situació financera.
  
- Sol·licitud corresponent a les ajudes per a programes i serveis.
  
- Fitxa de manteniment de tercers.
  
Tercera
  
Excepcionalment, per raons de necessitat o d'interés públic o social, les comissions de valoració podran realitzar propostes que excedisquen els mòduls màxims establits, quan concórreguen en el programa o servei circumstàncies extraordinàries, degudament acreditades en l'expedient i reflectides en l'acta corresponent.
  
Quarta
  
La Conselleria de Benestar Social no assumirà obligacions que es deriven de la relació laboral del personal dels programes o serveis subvencionats, sinó que seran els titulars d'aquests els qui respondran amb caràcter exclusiu.
  
Així mateix, la concessió d'una subvenció, a l'empara d'aquesta ordre, no implicarà cap obligació per part d'aquesta Conselleria respecte de les subvencions d'exercicis posteriors.
  
Disposicions finals
  
Primera
  
Quan per part de les entitats sol·licitants, es faça publicitat a través de qualsevol mitjà de comunicació dels serveis, activitats i programes subvencionats, totalment o parcialment, mitjançant les ajudes a què fa referència, serà obligatori fer constar explícitament que es tracta d'un servei, activitat o programa «subvencionat per la Generalitat Valenciana Conselleria de Benestar Social». Als locals dels serveis subvencionats s'haurà d'exposar, en lloc visible, una placa d'identificació en què s'indique la seua condició de subvencionat per la Generalitat Valenciana, quan l'ajuda siga superior al 50% del cost del servei.
  
Segona
  
Són expressament exclosos de les ajudes previstes en aquesta ordre els conceptes següents:
  
a) Les quotes a associacions o federacions.
  
b) Els serveis específicament acadèmics dels centres.
  
c) Els programes o serveis que s'ajusten a programes d'altres organismes, sense perjuí de la necessària col·laboració per al cas de matèries concurrents.
  
d) Els programes o serveis que ja siguen subvencionats, en tot o en part i per al mateix objecte, per una altra Direcció General de la Conselleria de Benestar Social.
  
e) Els corresponents a altres exercicis econòmics.
  
Tercera
  
S'autoritza a la Secretaria General i a la Direcció General de la Família, Menor i Adopcions a elaborar les instruccions de desplegament d'aquesta ordre.
  
Quarta
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana. No obstant això, no es dictarà cap resolució sobre les sol·licituds d'ajuda, a l'empara d'aquesta, mentre no hi haja crèdit adequat i suficient en l'exercici de l'any 2001.
  
Contra ella podrà interposar-se recurs contenciós administratiu davant el Tribunal Superior de Justícia de la Comunitat Valenciana en el termini de dos mesos des de l'endemà de la seua publicació.
  
València, 30 de novembre de 2000
  
El conseller de Benestar Social
  
RAFAEL BLASCO CASTANY